Hlaudi-aansoek vandag aangehoorHlaudi Motsoeneng. Argieffoto: news.iafrica.com Die vakbonde Solidariteit en Bemawu se aansoek dat Hlaudi Motsoeneng toegevoeg moet word as respondent in hul kostebevelsaak teen die SAUK sal Dinsdag in die arbeidshof in Johannesburg aangehoor word. Dit volg nadat die arbeidshof in 2016 beslis het dat die SAUK-8 onregmatig afgedank is. Die hof het ook Solidariteit én Bemawu, wat elk vier van die SAUK-lede verteenwoordig het, se aansoeke om die joernaliste weer aan te stel, met koste toegestaan. Volgens Anton van der Bijl, hoof van Solidariteit se Sentrum vir Billike Arbeidspraktyke, voer die vakbonde aan dat hoewel Motsoeneng nie die opdrag self uitgevoer het nie, die de facto-besluit om die joernaliste af te dank, ingevolge sy opdrag uitgevoer is deur Simon Tebele wat reeds as respondent tot die saak gevoeg is. Van der Bijl verduidelik voorts dat die vakbonde Motsoeneng as respondent tot die saak wil voeg om hom in sy persoonlike hoedanigheid aanspreeklik te hou vir die regskoste wat die twee vakbonde aangegaan het.